Dykkere har tirsdag været i vandet for at undersøge det hollandske fragtskib Vechtborg, som natten til søndag påsejlede havnemolen i Skagen. Undersøgelserne af skibet viser, at det har taget stor skade. - Skibet er rimelig perforeret og kan ikke sejle videre. Det er endnu usikkert, hvad der kommer til at ske med det, men vi forventer, at skibets eventuelle last vil blive lastet over på et andet skib, og så kan det hollandske skib blive repareret, siger havneassistent Søren Vendelbo fra Skagen Havn. Det var på grund af stærk blæst, at det 133 meter lange fragtskib fik problemer med fortøjningen og ramte molen. - Der er ingen fare for at skibet synker eller noget i den dur. Det er bygget med dobbeltbund, og det er kun den yderste bund, der har taget skade, fortæller Søren Vendelbo. Selve havnemolen har ikke taget skade, da Vechtborg kun ramte den stensætning, som ligger ved indsejlingen til havnen.

Opsummering:
Det hollandske fragtskib, som natten til søndag påsejlede havnemolen i Skagen, har taget stor skade.